Taipei 101
Taipei 101 (kin. 臺北101, pinyin: Táiběi yī líng yī; stilizuotai TAIPEI 101) – 509 m aukščio dangoraižis Sinji, Taipėjuje, Taivane. Pastato projektuotojai – „C.Y. Lee & Partners“, rangovas – „KTRT Joint Venture“. Statybos truko nuo 1999 m. iki 2003 m. Buvo aukščiausias pastatas pasaulyje nuo 2004 m. iki 2010 m., kai jį pralenkė Burj Khalifa, esantis Dubajuje, Jungtiniuose Arabų Emyratuose. 2011 m. Taipei 101, kaip tvariosios statybos pavyzdžiui, buvo suteiktas tarptautinės pastatų vertinimo sistemos LEED platininis sertifikatas. Taipei 101 postmodernistinės architektūros stilius atkuria tradicinius azijietiškus statybos kontūrus modernioje struktūroje, kurioje panaudotos šiuolaikiškos pramoninės medžiagos.